text: Ligsyn skal bekræfte identitet på tysk ægtepar
  09 september 2016 kl. 05.30
  Det er formodentlig et ældre tysk ægtepar, begge på omkring 80 år, der torsdag druknede ved Henne Strand. Det oplyser Syd- og Sønderjyllands Politi.
  Det har endnu ikke været muligt at identificere de to omkomne med sikkerhed. Men  Syd- og Sønderjyllands Politi har en formodning om, hvem de er.
  Derfor har de taget kontakt til mulige pårørende, der ved et ligsyn skal bekræfte det ældre ægtepars identitet. Det fortæller vagtchef ved Syd- og Sønderjyllands Erik Lindholdt til TV SYD.
  Torsdag ved middagstid blev de to fundet druknet ved Henne Strand og trods forsøg på genoplivning, så lykkedes det ikke.
  Der er normalt livreddere ved stranden i Henne, men livreddertårnet er kun bemandet frem til den 13. august.
  